מסכת גיטין דף פג עמוד ב

תניא: ה"ז גיטך ע"מ שלא תשתי יין, ע"מ שלא תלכי לבית אביך לעולם - אין זה כריתות, שלשים יום - ה"ז כריתות. ואידך? מכרת כריתות נפקא. ואידך? כרת כריתות לא דרשי. אמר רבא: ה"ז גיטך

ע"מ שלא תשתי יין... כל ימי חייכי - אין זה כריתות, כל ימי חיי או חיי פלוני - ה"ז כריתות.

**כריתות בתנאי הגט**

**א. בחיי הרי זו כריתות** חכמים פוסקים, שהגבלה לאישה, בשתיית יין או בהליכה לבית אביה, אם היא לשלושים יום, הגט חל. אולם אם התמאי הוא לעולם, אין כאן כריתות ואינה מגורשת.

רבא מוסיף שגם הגבלה לכל חיי האישה איננה כריתות. אולם הצמדה לחיי הבעל, או לחיי אדם שלישי, יש בה כריתות, כיוון שאפשר שהתנאי יתקיים עוד בחייה.

יש להבין, מדוע האומר 'כל ימי חיי' הרי זו כריתות. הרי עד שמת לא התקיים התנאי, ולאחר מכן פרחה אישותו, שהרי התאלמנה. אלו דברי הרשב"א:

"לכאורה היה נראה כיון דכל ימי חייו אגידא ביה אין זה כריתות, כמו בכל ימי חייכי, אפילו כן לא היתה כן סברת התלמוד, אלא מכיון שאיפשר לה לקיים תנאו הרי זה כריתות". מסביר בערוך השולחן שהעיקר הוא קיום האפשרות שהיא בחייה תשתחרר מאישותו בקיום התנאי: "באמת תנאי מילתא אחריתא היא, ואין חוששין במה שאגידה בו בהתנאי לכל ימי חייו. ורק בכל ימי חייכי, כיון שאין לה היתר לעולם בדבר שאסרה בו ועד יום מותה קשורה בו בדבר זה מפני אישותו שביכולתו לעשות כן - נמצא שלא נכרתה לגמרי ממנו כל ימי חייה לדבר זה. והתורה אמרה ספר כריתות שיכריתה ממנו לגמרי, ובהכרח להניח לה זמן בחייה שנכרתה ממנו לגמרי. ולכן ב'כל ימי חיי' הרי תכרת ממנו לאחר מותו, ואף על גב שבלא זה המיתה שלו מכריתה ממנו,אך היא מאישותה כבר נכרתה ממנו בחייו **משעת הגט**, והתנאי הוא עניין אחר ואף בזה המקצת יש לה היתר בחייה כשימות[[1]](#footnote-1)". למעשה, אישה שחפצה לקיים התנאי לאחר מיתת בעלה כדי שלא להזדקק ליבום, הורה רע"א ממיטת חוליו הקשה להתירה בזה, והעמיק בסוגייתנו כיד ה' הטובה עליו[[2]](#footnote-2).

**ב. מה היא באותן הימים** זמן חלות הגירושין הוא זמן קיום התנאי:

 "שהמגרש על תנאי כשיתקיים התנאי תהיה מגורשת בשעה שיתקיים, לא בשעת נתינת הגט לידה...אמר לה: הרי את מגורשת מעכשיו או מהיום על תנאי כך וכך, או שאמר לה הרי את מגורשת על מנת כך וכך, כשיתקיים התנאי תהיה מגורשת משעת נתינת הגט לידה[[3]](#footnote-3)".

בפשטות הפסיקה 'הרי הוא גט', משמעותה שכשמת איננה זקוקה ליבם. אולם אין היא יכולה להסתמך על אפשרות זו ולהינשא, בוודאי במקרה הראשון שאיננה גרושה עד לקיום התנאי.

פסק השולחן ערוך: "אם מת הבעל, או אבד הגט, או נשרף, קודם שיתקיים התנאי, אינה מגורשת; ואם נשאת, תצא. ואם אמר לה: הרי את מגורשת מעכשיו, או מהיום, על תנאי כך וכך.. כשיתקיים התנאי, תהיה מגורשת משעת נתינת הגט לידה; ואם אבד או נשרף... ולכתחלה לא תנשא קודם קיום התנאי, ואם נשאת, יפרוש ממנה עד שיתקיים התנאי. ומיהו בתנאי שהוא בידה, והוא בשב ואל תעשה, לא חיישינן שמא תעבור עליו, ולפיכך מותרת לינשא מיד, בתנאי דעל מנת[[4]](#footnote-4)". כלומר: במקרה שהגט יחול למפרע לא תצא אם נשאה, אבל יפרשו. במקרה הראשון תצא,

"שהרי עדיין לא חלו הגירושין אסורה עליו עולמית אפילו אחר שיחולו הגירושין שהרי אסורה עליו מכח אחד לבועל ואחד לבעל[[5]](#footnote-5)". אולם הרמב"ם כתב:

"לכתחלה לא תנשא עד שיתקיים התנאי, ואם נשאת לא תצא אלא אם כן לא נשאר בידה לקיימו שהרי בטל התנאי[[6]](#footnote-6)". הבית שמואל[[7]](#footnote-7) מבין שזו גם דעת השולחן ערוך, שהמשפט 'אם נשאת תצא' הוא המשך של המשפט שלפניו, שהתברר שלא יתקיים התנאי.

"אף על גב בספרו הב"י כתב כהר"ן והמגיד מ"מ כאן בש"ע נוט' אחר דעת הרמב"ם ולא כתב אם נשאת תצא אלא אחר הבבא אם מת הבעל או אבד ובזה דוקא תצא". פסק זה טעון הסבר. הט"ז הציע: "דמיירי שניסת בשוגג שהיתה סבורה כמו שיש היתר באמת בתנאי על מנת ה"נ יש היתר בלא על מנת וע"י זה לא נאסרה על הבועל". בדברי ערוך השולחן ישנו הסבר עקרוני יותר:

"הרמב"ם ז"ל ס"ל דתנאי גט חלוק מדיני תנאים שבקדושין ומכירה ומתנה. והטעם, דעניין תנאי הוא שייך בדבר שיש לשני הצדדים דעה בזה, כמו בקדושין שכשם שהאיש אינו מקדש אלא ברצונו כמו כן האשה אינה מתקדשת אלא לרצונה... אבל בגט שאין להאשה שום דעה כלל והכל תלוי בו אם רוצה לגרש מגרשה אף שהיא אינה מתרצית דכן הוא מדין התורה...

תימה: ולמה צריך ליתן לה עתה גט ולהתנות לא יתן לה הגט עד שתתן לו המעות, ואז יגרשנה..

אם זה האיש לא עשה כן, ונתן לה גט בלשון תנאי 'אם תתני לי מאתים זוז' והוא לא הוצרך לזה, ש"מ דכוונתו כן הוא **שהוא מיתרצה לעשות רצונה שיתחיל הגט מזמן הנתינה** ולא יגמור עד אחר קבלת המעות ונ"מ אם תנשא לאחר קודם קיום התנאי לא תתחשב כאשת איש שנשאת, אלא מקיימת התנאי ויושבת תחתיו". כאן יש חילוק אם אמר על מנת:

"מדלא אמר מעכשיו אמרינן ששייר לעצמו כח זה לבטל התנאי.. או לבטל כל הגט ושיהיה הגט בשלימות עד קיום התנאי... וטעמו של דבר דכיון דאנו צריכין לתת לה איזה תוקף מפני התנאי שעשה שלא היה צריך לזה אין לנו ליתן לה רק תוקף אחד עיקרי **שלא תתחשב כאשת איש** מעתה שזהו עיקר רצונה דלזה נותנת לו מעות או איזה תנאי אחר.. ולכן אם נשאת לא תצא.. אבל שארי כחות כמו ש..יהיה ביכולתו לבטל הגט.. בוודאי שייר לעצמו וממילא דצריך הגט להיות בשלימות עד קיום התנאי:

ואם זה האיש הוסיף בהתנאי לטובתה עוד דבר שלא היה צריך לזה, כמו אם אמר: 'מעכשיו' או 'מהיום' או 'על מנת', שדינו כמעכשיו, מסתמא **גמר בלבו לגרשה מעתה גירושין גמורין** ומסתמא בטוח הוא שתקיים התנאי, דאל"כ לא היה אומר מעכשיו ונתן לה כל הכחות ולכן אינו יכול לבטל הגט[[8]](#footnote-8)".

השולחן ערוך שהזכרנו הוסיף: "ואפי' מת הבעל קודם שיתקיים התנאי, הרי זו מקיימת התנאי אחר מותו, וכבר נתגרשה משעת נתינת הגט לידה". לכאורה לאחר מותו הרי היא אלמנה, ומה לה לקיים תנאו כעת. אכן, נחלקו ראשונים אם התנאי בטל במותו:

"אמר לה: 'כל ימי חיי פלוני', ואינסיבא לה לאלתר. והוו לה בני בחיי בעל ראשון, ומית ליה בעל ראשון בחיי בעל שני, והרי הוו ליה בני לאחר מיתתו ועדיין ההוא פלוני דתלייה לתנאיה בגויה קיים, ושתתה יין בחייו לאחר מיתתו דבעל" לדעת בעלי התוספות הגט בטל למפרע ובניה ממזרים, אולם "פליגי בה רבנן, כיון דבחייו דבעל לא עברה עלויי תנאיה ולאחר מיתה הוא דעברה **כיון דבעל מית בטל ליה תנאיה**, ולא בטיל גט למפרע ע"כ, והראשון נ"ל עיקר וכדברי התוס', משום דקשיא לי: שא"כ דבטל תנאו משעה שמת- א"כ מה הפרש יש בין כל ימי חייו ובין כל ימי חייכי, דכי היכי דלכי מאית איהו נתקיים תנאו באומר כל ימי חיי, אף באומר כל ימי חייכי, אפשר דמאית איהו בחייה ונתקיים תנאו, והרי היא מותרת בשתיה כשימות הוא[[9]](#footnote-9)". הרי שהתנאי נשאר לאחר מיתה. יוצא שכשלא נשאה, תוכל לבחור אם להפוך לאלמנה או לגרושה. גם הרמב"ם לא חילק ונראה שהוא סבור שהתנאי קיים לאחר מיתה.

**ג. תנאי לזמן ארוך**

ישנן דעות שונות בשאלת היחס לתנאי הכולל זמן קצוב, אלא שאפשרות קיומו לא ריאלית. כתב הרשב"א[[10]](#footnote-10): "כל ימי חיי פלוני הרי זה כריתות. ואף על פי שהוא ילד והיא זקנה, ואפילו היא זקנה ואמר לה על מנת שלא תשתי יין מכאן ועד חמשים שנה ה"ז כריתות, **דכיון שאיפשר שתחיה היא יותר מכאן**- כריתות קרינן ביה". לדברים אלו פרשנויות שונות.

1. גם אפשרות קלושה ותיאורטית לקיום התנאי, יוצרת כריתות. זו דעת הטור:

"ואפי' אם הרחיק הזמן יותר מכדי חיי האדם כיון שהוא דבר פסוק[[11]](#footnote-11)".

1. הב"י מסכים עם הטור, אך מסביר שאין זו כוונת הרשב"א:

"דברי הרשב"א מגומגמים אצלי דמשמע דלא מכשרינן אלא דוקא באומר : 'חמשים שנה', שאע"פ שהיא זקנה אפשר שתחיה יותר מכן. אבל אילו אמר: 'מאתים שנה' וכיוצא, מאחר שלא נמצא כלל מי שיחיה כל כך זמן- הוי ליה ככל ימי חייכי. ואילו לדברי רבינו שתלה הענין בדבר פסוק, אפשר דמשמע ליה דאפילו באומר: 'מאתים שנה', הרי זו מגורשת. וכן נראה. שאל"כ אפילו באומר חמשים שנה נמי אם היא בת שמונים או בת תשעים שנה שלא נמצא מי שיחיה כל כך זמן מי נימא דאין זה כריתות וא"כ נתת דבריך לשיעורין".

1. "במכתב מאליהו[[12]](#footnote-12) סבור שאכן הטור והרשב"א חולקים... הרשב"א סובר שאין הגט חל אלא אם יתנה שיעור זמן שיתכן שיחיה אדם יותר ממנו, גם אם הדבר נדיר. על כן נוקט הרשב"א מספר חמישים בדווקא, שאפילו היא זקנה.. אפשר באופן נדיר שתחיה עד מאה ועשרים שנה... ואין זה בגדר נתינת דברים לשיעורים כיוון שהם תלויים בסברה שתחיה יותר[[13]](#footnote-13)".
2. כתב הרמב"ם: "אמר לה על מנת שלא תנשאי לפלוני עד חמשים שנה הרי זה גט ולא תנשא לו כל זמן שהתנה[[14]](#footnote-14)". הרשב"ץ הבין, שהסכום בדווקא. בהנחה שהכלה אינה בת עשרים, קוצבים לה עד שבעים.

"אם חמשים שנה דוקא או יותר- נראה שהרמב"ם ז"ל תפס לרבותא הזמן היותר **רחוק** שאפשר שהרי ימי שנותינו בהם שבעים שנה והאשה המתגרש' ע"י עצמה יש לה יותר מי"ב שנים קרוב לעשרים שנה וא"א לחיות אחר זה לפי מנהגו של עולם סכום שלם יותר מחמשים שנה[[15]](#footnote-15)". "לכאורה לפי זה כשמתגרשת בגיל שבעים, יפסול את הגט תנאי אפילו ליום אחד[[16]](#footnote-16)". אמנם, ניתן להבין את דברי הרמב"ם כהבנת המכתב מאליהו ברשב"א, או כשיטת הטור. בשולחן ערוך מביא שתי דעות:

"עד נ' שנה, הרי זה גט. ויש מי שכתב שאפילו הרחיב הזמן יותר מכדי חיי האדם, כיון שהוא דבר פסוק, ה"ז גט[[17]](#footnote-17)". הדעה הראשונה היא שיטת התשב"ץ[[18]](#footnote-18), והשניה שיטת הטור.

**ד. כשהזמן הוא 'לעולם' אך יתכן מוצא אחר**

שאלו בעלי התוספות:

"שלא תלכי לבית אביך לעולם אין זה כריתות - תימה הא אם מת אביה או אם מכר לא חשיב תו בית אביה, כדתנן בהשותפין (בנדרים דף מו.) : קונם לביתך שאיני נכנס שדך שאיני לוקח מת או מכר לאחר מותר[[19]](#footnote-19)". מספר תשובות הוצעו לשאלה זו. בעלי התוספות עצמם משיבים:

1. "ויש לומר דכל יוצאי חלציו קרוים בית אביו ואפילו שמת". הר"ן[[20]](#footnote-20) תמה: עדיין יכולים כולם למות ותהיה כריתות.
2. "בנדרים הלך אחר לשון בני אדם, אבל בגיטין אף לאחר מיתת אביה הוא קרוי בית אביה, ולכשתכנס שם יעקר התנאי, שבית אביה קרוי אף לאחר מותו[[21]](#footnote-21)".

הרשב"א שם תוהה שעדיין תיתכן מכירה, ולפיכך הוא מציע תיקון לשון:

1. "אלא הכא באומר לה ע"מ שלא תלכי לבית **זה** של אביך לעולם דאז אסורה לעולם".
2. הרמב"ן מוסיף אפשרות שהבעל אמר: "לא תכנסי לבית **שבמקום** פלוני לעולם שהוא היום של אביך[[22]](#footnote-22)".

אמנם המשנה למלך מתרץ: "אף אם מכרו אפשר לה לעבור על תנאה, דהיינו: שיחזור ויקחנו,וחזר התנאי לאיתנו הראשון[[23]](#footnote-23)". הרמ"ה[[24]](#footnote-24) סבור שמאחר שאביה אינו קיים לעולם, והמגרש אמר 'לעולם, מכירה אינה מתירה.

1. אפשרות נוספת שמתמודד עימה הרשב"א היא נפילת הבית. "הרמב"ם ז"ל כתב[[25]](#footnote-25), דכיון שאינה מותרת בו כל זמן שהוא של אביה, אין זה כריתות. דמה שנאסר לה לא הותר לה, דאם מכרו האב או שמת אף על פי שהיא מותרת ליכנס בו, **אין זה בית אביה שנאסרה בו**, ואנן כל שלא הותרה במה שנאסרה- לא קרינן ביה כריתות.. ואינו מחוור לי חדא דבתוספתא קתני על מנת שלא תעלי באילן זה ועל מנת שלא תעלי בכותל זה נקצץ האילן ונסתר הכותל הרי זה גט[[26]](#footnote-26). וזה הפך מה שכתב הרב ז"ל[[27]](#footnote-27)".

לדעת הרשב"א, נדירות האירוע מוציאה אותו מהחשבון: "אף על גב דאיפשר דנפל הבית או נשרף דהוה לי' כריתות, מ"מ כיון שעכשיו בשעת תנאו אינו מצוי לינפל ולישרף לא קרינן ביה כריתות ואפילו נפל אינה מגורשת, דלא דמי למיתה דמיתה שכיחא". שונה היא דעת הריטב"א : "וליכא לאפרושי בין נדרים לתנאים כמו שכתבו רבים, אלא הכא באומר **לקרקע** זה של אביך דהשתא מיתסרא ביה אפילו לאחר מיתה או מכירה ואפילו לאחר נפילה דקרקע גופיה איתא הכא, וכן לענין קונם, ואפשר דלגבי הא אם הבית חזק ואינו רעוע לא חיישינן לנפילה שיפול **בחייה**. לפיכך כי אמר לבית זה של אביך אינו כריתות שמא לא יפול בחייה והדבר קרוב כיון שהוא חזק[[28]](#footnote-28)".

במקרה שנפל הבית, השו"ע מביא את שתי הדעות, של הרמב"ם שאוסר כשנפל הבית ושל המתירים, ומסיים: "ונקטינן כדברי שניהם, להחמיר[[29]](#footnote-29)".

**ה. מתנה בשני דברים כשבאחד יש חסרון כריתות**

"במסכת יומא[[30]](#footnote-30) דנה הגמרא בדין כהן גדול שמצד אחד מתקינים לו אישה אחרת , ומצד שני צריך שיהיה לו בית אחד ולא שני בתים. הגמרא מעלה את האפשרות שהוא יתן גט 'על תנאי שתמות אחת מכן'. ומקשה על כך מדברי רבא בסוגייתנו האומר ש... 'כל ימי חייך' אין זו כריתות, ואף שם הרי התנאי 'על מנת שתמות אחת מכן' כולל את מיתת עצמה**[[31]](#footnote-31) ".** נחלקו בדבר בעלי התוספות:

"הקשה ר"י מאי האי דאי לא תלא אלא בחיי חבירתה לחודא הוי גט ובשביל שתלה או בחייה או בחיי חבירתה מיגרע גרע?[[32]](#footnote-32)". בסוגייתנו ר"י נשאר בצריך עיון, אך שם סבורים בעלי התוספות שאין הכי נמי:

"דמיגרע גרע. דכל היכא דאיכא תנאי דאפשר דמקיים במיתתה ויחולו קיום התנאי והגט בשעת מיתתה- אין זה כריתות. והכא נמי אי מייתא איהי ברישא, הרי חל קיום התנאי והגט ביחד במיתתה".

1. ערוך השולחן אבן העזר סימן קמג סעיף פא. [↑](#footnote-ref-1)
2. שו"ת רבי עקיבא איגר מהדורא קמא סימן קכו. [↑](#footnote-ref-2)
3. רמב"ם הלכות גירושין פרק ח הלכה א. [↑](#footnote-ref-3)
4. שולחן ערוך אבן העזר סימן קמג סעיף ב. [↑](#footnote-ref-4)
5. ט"ז אבן העזר סימן קמג ס"ק ב. [↑](#footnote-ref-5)
6. רמב"ם הלכות גירושין פרק ח הלכה א. [↑](#footnote-ref-6)
7. ס"ק ב. [↑](#footnote-ref-7)
8. ערוך השולחן אבן העזר סימן קמג סעיפים י-יד [↑](#footnote-ref-8)
9. רשב"א סוף דף פג עמוד א. [↑](#footnote-ref-9)
10. דף פג עמוד ב. [↑](#footnote-ref-10)
11. טור אבן העזר סימן קמג. [↑](#footnote-ref-11)
12. שער ח סימן כה. [↑](#footnote-ref-12)
13. בירור הלכה דף פג עמוד ב ציון ד אות ב. [↑](#footnote-ref-13)
14. רמב"ם הלכות גירושין פרק ח הלכה יב. [↑](#footnote-ref-14)
15. שו"ת תשב"ץ חלק א סימן ד. אמנם מיד בהמשך הוא מביא את דברי הרשב"א. [↑](#footnote-ref-15)
16. בירור הלכה. [↑](#footnote-ref-16)
17. שולחן ערוך אבן העזר סימן קמג סעיף כ. [↑](#footnote-ref-17)
18. גר"א אות מה. בבירור הלכה מעלים אפשרות, שהשו"ע איפשר להבין את הרמב"ם כרשב"א. [↑](#footnote-ref-18)
19. תוספות מסכת גיטין דף כא עמוד ב. [↑](#footnote-ref-19)
20. דף מד עמוד א בדפי הרי"ף. [↑](#footnote-ref-20)
21. מאירי שם. [↑](#footnote-ref-21)
22. דף כא עמוד ב ד"ה על מנת. הריטב"א מדבר על הקרקע (קידושין דף ה עמוד א). [↑](#footnote-ref-22)
23. משנה למלך הלכות גירושין פרק ח הלכה יא. [↑](#footnote-ref-23)
24. מובא בכתב יד הריטב"א [↑](#footnote-ref-24)
25. מהדיר הריטב"א מציע להגיה: 'סובר'. [↑](#footnote-ref-25)
26. אכן, ישנן גרסאות שההיתר בתוספתא אינו כולל אמרת 'לעולם'. פירט בזה בערוך השולחן סימן קמג סעיף פו. [↑](#footnote-ref-26)
27. רשב"א. [↑](#footnote-ref-27)
28. ריטב"א מסכת קידושין דף ה עמוד א ד"ה הרי. [↑](#footnote-ref-28)
29. שולחן ערוך אבן העזר סימן קמג סעיף כג. [↑](#footnote-ref-29)
30. דף יג עמוד א. [↑](#footnote-ref-30)
31. בירור הלכה אות ד. [↑](#footnote-ref-31)
32. תוספות מסכת יומא דף יג עמוד א ד"ה כל. [↑](#footnote-ref-32)